Soricidae

Os soricidos (nombre cientifico Soricidae (Fischer de Waldheim, 1817)) son una familia de mamiferos placentarios adintro d'a orden Soricomorpha. Arredol de 300 especies pertenecen a ista familia a traviés de 23 cheneros. Soricidae en Animal Diversity Web, consultada o 28 d'agosto de 2018.

Tienen un aspecto que puede recordar a un zorz, pero no tienen cosa que veyer con os radedors. A familia incluye os animals que en aragonés se conoix como musaranyas y morganyos. Son animals de dieta insectivora.

 Descripción 

Son mamiferos de mida muit chica; a especie mas gran conoixida ye Suncus murinus que habita en Asia y gosa arribar a os 15 centimetros de largaria. A mas chiquinina ye Suncus etruscus, d'Europa, con dende 3,5 dica 5 cm y 1,8 dica 3 gr de peso, que podría estar a especie de mamifero mas chica. Suncus etruscus, consultada o 29 d'agosto de 2018. A mayoría d'especies no arriba ni a fer a mida d'un ratón.

O muixo ye largo y rematau en punta, y os uellos muit chicorrons y curtos de vista. O pelo, preto y fino, puet estar repelent a l'augua en bellas especies, o que ye beneficioso por l'habitat humedo a on que viven.

Tienen a capeza graniza en comparanza con o cuerpo. O cranio no tiene arcos zigomaticos, con a mandibula muit caracteristica, que se le une por medio de dos procesos condiloides. A formula dentaria caracteristica ye 3/1-2, 1/0-1, 1-3/1, 3/3 = 26-32, con os primers incisivos superiors, curtos, con una corona principal y una segunda mas discreta que fa pensar mas d'una vegada en un segundo dient. Os incisivos inferiors son largos y con una sola corona, recordando prou a os d'un radedor.

A diferencia d'os radedors, os soricidos esviellan os dients cuan encara son en l'utero de su mai y no les creixen os dients contino, y en naixer con os dients definitivos y sin que ixes creixcan en a vida, se piensa que s'eslucian dica gastar-los y os animals mas viellos podrían morir sulsius por no poder ni minchar.

 Metabolismo 

Os soricidos son conoixius por o metabolismo rapidismo que tienen. Cualques especies pueden gastar 3,22 centimetros cubicos d'oxicheno por hora, o que se muestra en una actividat cuasi perén, día y nueit, y a necesidat de minchar cuasi contino. Bellas especies pueden minchar 3 vegadas o suyo peso corporal en insectos, limacos, cucos y atros invertebraus cada día.

 Etimolochía 

O nombre Soricidae deriva de Sorex, -icis parola latina que designaba as musaranyas pero tamién os zorz mas chiquilins (bella cosa como «ratonet», «ratolichón») y que ye a radiz de parolas como o francés souris Gaffiot, F. Dictionnaire illustré Latin-Français. Hachette, 1934. OCLC 319740495 u l'italiano sorcio Sorcio en Dizionario di Italiano, consultau o 28 d'agosto de 2018. Sorcio en Grande Dizionario Italiano, consultau o 28 d'agosto de 2018. (ratón). Soricis + oidés significa «con a forma d'o ratón».

O chenero Sorex ye antimás un d'os mas numerosos en especies adintro d'a familia.

 Se veiga tamién 

Soricomorpha.
Morganyo.
Musaranya.
Insectivora.

 Referencias 

 Vinclos externos 

Categoría:Soricomorpha
Categoría:Familias de mamiferos